[{"text_idx": "#000001", "text": "Cynlluniau ar gyfer labordy meddygaeth niwclear cenedlaethol"}, {"text_idx": "#000003", "text": "Yn y DU, ar draws Ewrop, a thu hwnt, mae\u2019r cyfarpar mewn cyfleusterau sydd ar hyn o bryd yn cynhyrchu sylweddau ymbelydrol sy\u2019n achub bywydau, a elwir yn radioisotopau meddygol, sy\u2019n hanfodol i wneud diagnosis a thrin canser, yn dod i ddiwedd eu hoes gynhyrchiol ac yn cael eu cau. O ganlyniad, erbyn 2030, mae\u2019r DU yn wynebu realiti o beidio a\u0302 chael unrhyw radioisotopau meddygol, neu\u2019r \u201chunllef foesegol\u201d o orfod eu dogni."}, {"text_idx": "#000004", "text": "Mae canlyniadau amharu ar gyflenwadau yn sylweddol. Fe wnaeth colli isotopau dros dro o\u2019r seiclotron yng Nghanolfan Delweddu PET Prifysgol Caerdydd effeithio ar sganiau diagnostig ar gyfer sawl clefyd, yn enwedig canser. Byddai colli\u2019r cyflenwad yn fwy cyffredinol yn cael effaith niweidiol sylweddol ar ganlyniadau a goroesiad cleifion."}, {"text_idx": "#000007", "text": "Bydd Prosiect ARTHUR yn un o brif fentrau strategol Cymru a\u2019r DU ac yn fenter ar draws sawl degawd \u2013 ymrwymiad o ryw 60 i 70 mlynedd. Pan fydd ar waith, bydd yn un o\u2019r ychydig gyfleusterau yn y byd sy\u2019n canolbwyntio\u2019n bennaf ar gynhyrchu radioniwclid meddygol."}, {"text_idx": "#000011", "text": "Mae\u2019r prosiect yn ddatblygiad cydweithredol mawr rhwng Adran Iechyd a Gwasanaethau Cymdeithasol ac Adran yr Economi Llywodraeth Cymru. Mae\u2019r datblygiadau posibl sy\u2019n deillio o\u2019r ysgol feddygol newydd ym Mangor, sy\u2019n cyd-fynd a\u0302 Phrosiect ARTHUR a thechnolegau iechyd eraill, yn cyflwyno\u2019r ateb rhanbarthol gorau ar gyfer gallu radiofeddyginiaethau a radioddiagnosteg cynaliadwy a diogel yn y Gogledd."}, {"text_idx": "#000013", "text": "\u201cHeddiw, rwy\u2019n falch o amlinellu uchelgais glir ar gyfer creu clwstwr technolegol mawr arall yma yng Nghymru, gan hefyd fynd i\u2019r afael ag argyfwng sy\u2019n prysur agosa\u0301u ar gyfer triniaeth feddygol ledled y byd."}, {"text_idx": "#000014", "text": "\u201cEin gweledigaeth yw creu prosiect ARTHUR \u2013 cyfleuster meddygaeth niwclear sy\u2019n arwain y byd, ac a fydd yn dwyn ynghyd ma\u0300s critigol o waith ymchwil, datblygu, ac arloesi ym maes gwyddorau niwclear."}, {"text_idx": "#000015", "text": "\u201cYn sgil y datblygiad hwn, nid yn unig y gall Cymru ddod yn lleoliad blaenllaw yn y DU ar gyfer cynhyrchu radioisotopau meddygol \u2013 drwy gynhyrchu radioisotopau meddygol sy\u2019n achub bywydau sy\u2019n hanfodol ar gyfer gwneud diagnosis a thrin canser \u2013 ond gallwn hefyd ddenu swyddi hynod fedrus, creu seilwaith amgylchynol, cefnogi cymunedau lleol, ac adeiladu cadwyni cyflenwi lleol."}, {"text_idx": "#000017", "text": "Mae gweledigaeth y prosiect yn cynnwys creu \u2018campws technoleg\u2019 yn y Gogledd, yn debyg i gampysau eraill yn y DU sydd ag elfen niwclear, megis y rhai yn Harwell (Labordy Rutherford Appleton) a Culham (Awdurdod Ynni Atomig y DU) yn Swydd Rhydychen, ac yn Daresbury (labordy ffiseg niwclear STFC) yn Swydd Gaer."}, {"text_idx": "#000019", "text": "\u201cMae maint y buddsoddiad sydd ei angen i wireddu Prosiect ARTHUR yn sylweddol. Rwy\u2019n galw ar Lywodraeth y DU i gydweithredu i gefnogi ein hymdrechion, gan fod y datblygiad hwn yn cefnogi ac o fudd i ddiagnosteg a thrin canser yn y dyfodol ar draws y DU. Nawr yw\u2019r amser ar gyfer camau gweithredu ac ymrwymiad pendant. Bydd goblygiadau peidio a\u0302 gweithredu\u2019n cael eu cyfrif mewn bywydau dynol ac mewn pwysau economaidd hirdymor ar wasanaethau iechyd, drwy driniaethau iechyd anghynaliadwy."}]